b'\n_START_ARTICLE_\nCis-trans-isomeri\n_START_SECTION_\nSammenligning af de fysiske egenskaber\n_START_PARAGRAPH_\nCis- og transisomerer har ofte forskellige fysiske egenskaber. Forskellene mellem isomererne skyldes forskel i molekylernes form eller i deres dipolmoment. Forskellene kan v\xc3\xa6re meget sm\xc3\xa5, som det er tilf\xc3\xa6ldet med ligek\xc3\xa6dede alkeners kogepunkt. F.eks. er kogepunktet for trans-2-penten 36\xc2\xa0\xc2\xb0C, mens cisisomerens kogepunkt er 37\xc2\xa0\xc2\xb0C. Der kan ogs\xc3\xa5 v\xc3\xa6re meget store forskelle p\xc3\xa5 cis- og transisomerer, som f.eks. i cycloocten, hvor cisisomerens kogepunkt er 145\xc2\xa0\xc2\xb0C, mens transisomerens er 75\xc2\xa0\xc2\xb0C.\n_START_SECTION_\nNomenklatur (navngivning)\n_START_PARAGRAPH_\nVed navngivning s\xc3\xa6ttes cis eller trans foran isomerens systematiske navn samt placering hvis der er flere eller den ikke er ved startbindingen.\n_START_SECTION_\nE-Z-isomeri\n_START_PARAGRAPH_\nI de tilf\xc3\xa6lde, hvor der ikke er 2 ens atomer eller atomgrupper p\xc3\xa5 hver side af en binding med indskr\xc3\xa6nket rotation, kan man ikke benytte cis-trans-notationen, men kun E-Z-isomeri. De atomer eller atomgrupper der sidder p\xc3\xa5 hver side gives et prioritetsnummer efter CIP-reglerne, hvor E eller Z,  E (fra tysk entgegen) for modsat side og Z (fra tysk zusammen) for samme side, angiver hvordan de to atomer eller atomgrupper med h\xc3\xb8jst prioritet p\xc3\xa5 hver side af bindingen sidder i forhold til hinanden.'